Reichstag- בניין הפרלמנט הגרמני הוא אתר חובה נוסף מאתריה ההיסטוריים-פוליטיים של ברלין שכדאי לבקר בהם ולו רק בשביל לחוש מקרוב את השלכותיה של פוליטיקה בעייתית ולוחמנות דורסנית. בניין הרייכסטאג (בימי הביניים שימש המושג "רייכסטאג" ככינוי למפגשים הקבועים של הקיסר עם נציגים שונים מרחבי הממלכה) הוקם בסוף המאה ה-19, והצתתו כמה ימים לפני הבחירות של 1933 גרמה לסערה פוליטית גדולה בגרמניה הנאצית. המפלגה הנאצית בראשות היטלר, אשר האשים את הקומוניסטים בהצתה מכוונת, לקחה בתגובה את כל סמכויות השלטון לידיה, ביטלה את סמכויות הפרלמנט הגרמני לחלוטין (מה שנקרא אז "חוק ההסמכה") ולמעשה ביטלה את הדמוקרטיה. נציגי המפלגות הקומוניסטית והסוציאליסטים נרדפו, נכלאו, נשלחו למחנות הריכוז וחלקם הגדול הוצא להורג.
Brandenburger Tor- שער ברנדבורג הוא אחד מהמבנים המפורסמים של בירת גרמניה והמזוהים ביותר עימה, שהפך לסמלה של ברלין המחודשת לאחר נפילת החומה ב-1989. מאז הקמתו בשלהי המאה ה-18 בהזמנת קיסר גרמניה פרידריך וילהלם השני, היה לשער ברנדבורג חלק חשוב בתהפוכות ההיסטוריות והפוליטיות שעברו על העיר ועל אירופה בכלל. למרות היותו מבנה שיועד כסמל השלום, הפך השער לסמל של כוחנות, לאומנות ולוחמנות, כאשר המשטרים השונים ששלטו בגרמניה בשנים שלאחר הקמתו השתמשו בו להאדרת כוחם. בעיקר נודעו המצעדים הראוותניים של השלטון הנאצי, אשר היו נוהגים לעבור דרכו בהפגנת כוח מרשימה.